Draumurinn um landamæralausa Evrópu sagður vera úr sögunni Hörður Kristjánsson Þjóðverjar hafa tekið upp landamæraeftirlit á landamærum Danmerkur og Þýskalands . Í danska blaðinu BT er sagt að draumurinn um opin landamæri og frjálst flæði fólks milli ESB landa sé þar með úr sögunni . Þjóðverjar hófu landamæraeftirlit á tveim stöðvum við dönsku landamærin fimmtudaginn 7. nóvember . Önnur stöðin er á þjóðveginum á milli Kupfermühle í Þýskalandi og Kruså í Danmörku , og hin er á leiðinni frá Harrislee til Padborg . Við Kupfermühle voru yfir 20 landamæraverðir samkvæmt frétt Jyske Vestkysten . Það var þýski innanríkisráðherrann , Horst Seehofer , sem fyrirskipaði hert landamæraeftirlit og er það sagt vera tímabundið . Tímabundið landamæraeftirlit getur þó varað lengi að mati BT og bent er á að Danmörk hafi teklið upp tímabundið landamæraeftirlit við landamæri Þýskalands í janúar 2016 og það er enn í gildi . Þýskaland var helsta barátturíkið fyrir opnum landamærum „ Það er algjört hrun svokallaðrar landamæralausrar Evrópu og ESB , að Þýskaland tekur nú upp landamæraeftirlit við landamæri landsins , “ sagði talsmaður danska þjóðarflokksins , Peter Skaarup , í samtali við B.T. bendir hann á að Þýskaland hafi verið helsti andstæðingurinn innan ESB gegn því að halda uppi eftirliti á innri landamærum ríkjanna . Segir Skaarup að hafi menn haft trú á hugmyndafræðinni landamæralaust ESB með frjálsri för milli landanna , þá sé sú trú algjörlega brostin eftir að fólk þarf nú að fara í gegnum landamæraeftirlit á innri landamærunum . Danska löggæslan sem og yfirvöld víðar í ESB-ríkjunum hafa varið miklum fjármunum í landamæraeftirlit á liðnum árum í kjölfar aukins straums flóttamanna og af ótta við hryðjuverk . Peter Skaarup segir þetta einfaldlega vera þann veruleika sem menn búi við í dag . Nú sé litið á landamæraeftirlit sem mikilvægan þátt í baráttunni gegn glæpum . Hælisumsóknarkerfi ESB talið vera í uppnámi Þýskaland hefur tekið upp hert landamæraeftirlit í kjölfar frétta af líbönskum glæpamanni sem , þrátt fyrir bann , hafði farið inn í Þýskaland , að því er fram kom í Jyllands Posten . Innanríkisráðherra Þýskalands hafði tjáð þýska fjölmiðlinum Bild að fólk væri að missa trúna á öllu hælisumsóknarkerfi ESB . Fulltrúi Venstre í útlendinga - og innflytjendamálum , Mads Fuglede , segist skilja vel að Þjóðverjar séu að herða stjórn á landamærum sínum að Danmörku . „ Við lítum á það sem náttúrulegt . Að Þýskaland , eins og Danmörk , hafi áhuga á að fylgjast með því hver kemur inn og út úr landinu . Þetta er eitthvað sem við sjáum í mörgum löndum og hefur bakgrunn í hryðjuverkaógninni , “ segir Mads Fuglede .